Rapportering av anvendt regnskapsprinsipp ved utarbeidelse av virksomhetsregnskapet i departementer og underliggende virksomheter

Departementene skal i forbindelse med årsoppgjøret 2021 rapportere anvendt regnskapsprinsipp som er brukt ved utarbeidelse av virksomhetsregnskapet i departementet og for underliggende virksomheter for regnskapsåret 2021, jf. rundskriv R-8/2021.

Nytt av året er at skjema for rapportering av anvendt regnskapsprinsipp (skjema 16) for 2021 vil bli lagt ut i et felles samarbeidsrom «statsregnskap» som departementene har tilgang til.

Skjemaet vil være det arket dere rapporterte inn i fjor til DFØ med oversikt over regnskapsprinsipper for underliggende virksomheter. Hvert departement skal kontrollere og eventuelt oppdatere dette skjema hvis det er endringer fra i fjor.

Departementene bes om å kontrollere utkastet og ferdigstille oversikten innen tidsfristen for leveransen.

Departementene skal fylle ut skjemaet for eget virksomhetsregnskap og for hver enkelt av de underliggende virksomhetene. Eventuelle feil eller mangler må rettes opp av hvert departement slik at skjema som sendes inn til Direktoratet for økonomistyring er fullstendig og korrekt. Skjemaet skal bare omfatte statlige forvaltningsorganer som er en del av staten som juridisk person, jf. § 2 i Reglement for økonomistyring i staten. Skjemaet omfatter ikke statsforetak, helseforetak, særlovsselskaper og andre statlige selskaper som fører sine regnskaper i henhold til annet lovverk.

Basert på oppdaterte oversikter fra departementene presenterer DFØ årlig en samlet oversikt over anvendt regnskapsprinsipp i virksomhetsregnskapene.

# Rettledning for oppdatering av skjemaet

Utkastet til skjema for anvendt regnskapsprinsipp for 2021 vil bli lagt ut i et felles samarbeidsrom «Statsregnskap» (nevnt ovenfor) som departementene har tilgang til. Her vil hvert departement få tilgang til hver sin mappe med filer. Utkastet vil som tidligere være delvis forhåndsutfylt basert på innrapportert ved årsavslutning 2020. Departementene bes om å kontrollere utkastet og ferdigstille oversikten.

Det er fylt ut med en linje for hver underliggende virksomhet. Ved endringer er det kun feltene merket med blått det skal skrives i. Feltene merket med grått fylles ut automatisk og er låst.

For hver virksomhet skal det opplyses om virksomhetens navn, type virksomhet og hvilket regnskapsprinsipp som benyttes ved utarbeidelse av virksomhetsregnskapet. Nedenfor følger en kort forklaring til hver av disse kolonnene.

Kolonne A Virksomhet

Her ligger de virksomhetene som dere rapporterte for i 2020. Eventuelle feil eller mangler må rettes opp av hvert departement slik at skjema som sendes inn til Direktoratet for økonomistyring er fullstendig og korrekt. Feil i virksomhetens navn kan rettes i kolonne A for den virksomheten det gjelder. Dersom ikke alle departementets underliggende virksomheter fremkommer i kolonne A kan flere virksomheter legges til der. Departementet må påse at det blir rapportert for alle underliggende virksomheter. Det skal rapporteres for hver enkelt virksomhet, ikke for hver enkelt regnskapsfører.

Kolonne B Type virksomhet

Det skal her fylles inn hvilken tilknytningsform virksomheten har. Det er 4 alternativer:

1 – Departement

2 – Ordinært forvaltningsorgan

3 – Forvaltningsorgan med særskilte fullmakter (nettobudsjettert virksomhet)

4 – Forvaltningsbedrift

Alternativene velges ved å taste inn 1, 2, 3 eller 4 i kolonne B. Riktig tekst til valgt alternativ vil komme automatisk opp i kolonne C.

Kolonne D Hvilket regnskapsprinsipp benyttes ved utarbeidelse av virksomhetsregnskapet?

Det skal oppgis hvilket regnskapsprinsipp som benyttes ved utarbeidelsen av virksomhetsregnskapet. Virksomhetene skal føre regnskapet etter enten kontantprinsippet eller periodiseringsprinsippet i henhold til de statlige regnskapsstandardene (SRS), jf. Bestemmelser om økonomistyring i staten pkt. 3.3.2. I kolonne D frem kommer disse to alternativene:

1 – Kontantprinsippet slik det fremgår av økonomiregelverket

2 – Periodiseringsprinsippet i henhold til de statlige regnskapsstandardene (SRS)

Alternativene velges ved å taste inn 1 eller 2 i kolonne D. Riktig tekst til valgt alternativ vil komme automatisk opp i kolonne E. Kolonne F kan benyttes til å gi eventuelle ytterligere kommentarer.

# Frist for innrapportering

Hvert departement har ansvar for å ferdigstille skjemaet i det nye samarbeidsrommet «Statsregnskap» innen fristen 28.2.2022.

Eventuelle spørsmål kan rettes til postmottak@dfo.no eller direkte til:

Grethe Haugerud Fredriksen, telefon 932 42 683